Zhrnutie stanoviska európskeho dozorného úradníka pre ochranu údajov k návrhu nariadenia Európskeho parlamentu a Rady, ktorým sa mení nariadenie Európskeho parlamentu a Rady (EÚ) 2018/1727, pokiaľ ide o zhromažďovanie, zachovávanie a analýzu zo strany Eurojustu dôkazov v súvislosti s genocídou, trestnými činmi proti ľudskosti a vojnovými zločinmi

(Úplné znenie tohto stanoviska je k dispozícii v anglickom, francúzskom a nemeckom jazyku na webovom sídle európskeho dozorného úradníka pre ochranu údajov na adrese www.edps.europa.eu)

(2022/C 214/08)

Európska komisia 25. apríla 2022 vydala návrh nariadenia Európskeho parlamentu a Rady, ktorým sa mení nariadenie o Eurojuste, pokiaľ ide o zhromažďovanie, zachovávanie a analýzu zo strany Eurojustu dôkazov v súvislosti s genocídou, trestnými činmi proti ľudskosti a vojnovými zločinmi.

EDPS uznáva naliehavú potrebu riešiť obmedzenia existujúceho systému správy vecí Eurojustu, ktoré majú vplyv na schopnosť Eurojustu podporovať a posilňovať koordináciu a spoluprácu medzi vnútroštátnymi orgánmi zodpovednými za vyšetrovanie a stíhanie v súvislosti s najzávažnejšími medzinárodnými trestnými činmi vrátane tých, ktoré môžu byť spáchané po vojenskej agresii Ruska voči Ukrajine 24. februára 2022. V tejto súvislosti EDPS poznamenáva, že Komisia už navrhla posilniť súčasné nastavenie systému správy vecí Eurojustu, pokiaľ ide o činnosti Eurojustu týkajúce sa vyšetrovania a stíhania teroristických trestných činov. V rámci tohto návrhu sa plánuje aj modernizácia systému správy vecí a digitalizácia výmeny informácií medzi príslušnými vnútroštátnymi orgánmi a Eurojustom.

EDPS poznamenáva, že navrhovaná výnimka podľa návrhu na uchovávanie údajov týkajúcich sa genocídy, zločinov proti ľudskosti a vojnových zločinov mimo systému správy vecí Eurojustu by mala dočasnú povahu a automatizované zariadenie na správu a uchovávanie údajov by sa začlenilo do nového systému správy vecí, ktorý by sa mal zriadiť na základe predchádzajúceho návrhu. Vzhľadom na výnimočnú povahu súčasných okolností a novosť navrhovaného riešenia bude EDPS venovať osobitnú pozornosť tomuto riešeniu v rámci svojich činností dohľadu nad Eurojustom.

Cieľom tohto stanoviska je poskytnúť konštruktívne poradenstvo zákonodarcovi EÚ s cieľom zabezpečiť, aby úroveň ochrany údajov, ktorú už zaručuje nariadenie o Eurojuste, nebola ohrozená. V tejto súvislosti EDPS vydáva niekoľko odporúčaní týkajúcich sa:

— zhromažďovania a výmeny dôkazov zo strany Eurojustu;

— bezpečnosti automatizovaného zariadenia na správu a uchovávanie údajov;

— lehôt pre údaje uchovávané v automatizovanom zariadení na správu a uchovávanie údajov;

— vzťahu s článkom 90 EUDPR.

1. ÚVOD A OKOLNOSTI

1. Agentúra Európskej únie pre justičnú spoluprácu v trestných veciach (Eurojust) podporuje v súlade s nariadením (EÚ) 2018/1727 (1) (ďalej len „nariadenie o Eurojuste“) vnútroštátne orgány zodpovedné za vyšetrovanie a stíhanie v súvislosti so závažnou trestnou činnosťou, pri ktorej má Eurojust právomoc konať. K tejto trestnej činnosti patria genocída, zločiny proti ľudskosti a vojnové zločiny.

2. Európska komisia 25. apríla 2022 vydala návrh nariadenia Európskeho parlamentu a Rady, ktorým sa mení nariadenie o Eurojuste, pokiaľ ide o zhromažďovanie, zachovávanie a analýzu zo strany Eurojustu dôkazov v súvislosti s genocídou, trestnými činmi proti ľudskosti a vojnovými zločinmi (ďalej len „návrh“).

3. Komisia v minulosti navrhla posilniť súčasné nastavenie systému správy vecí Eurojustu, pokiaľ ide o činnosti Eurojustu týkajúce sa vyšetrovania a stíhania teroristických trestných činov, a zlepšiť fungovanie európskeho justičného registra na boj proti terorizmu v Eurojuste (2). V tomto kontexte sa plánuje aj modernizácia systému správy vecí a digitalizácia výmeny informácií medzi príslušnými vnútroštátnymi orgánmi a Eurojustom (3).

4. Cieľom návrhu je umožniť Eurojustu zhromažďovať, zachovávať a analyzovať dôkazy v súvislosti s genocídou, trestnými činmi proti ľudskosti, vojnovými zločinmi a súvisiacimi trestnými činmi a, ak je to potrebné a vhodné, umožniť výmenu týchto dôkazov alebo ich inak sprístupniť príslušným vnútroštátnym alebo medzinárodným justičným orgánom, najmä v nadväznosti na bezprecedentnú vojenskú agresiu Ruska voči Ukrajine 24. februára 2022 (4).

5. Toto stanovisko EDPS vydáva na základe konzultácie Európskej komisie zo 6. mája 2022 podľa článku 42 ods. 1 EUDPR. EDPS víta odkaz na túto konzultáciu v odôvodnení 18 návrhu.

7. ZÁVERY

17. Na základe uvedeného EDPS uvádza tieto odporúčania: (1) Doplniť do preambuly vyhlásenie, že cieľom návrhu nie je zaviesť pre vnútroštátne orgány žiadnu povinnosť vymieňať si informácie a dôkazy s Eurojustom. (2) Zahrnúť do návrhu usmernenia týkajúce sa výkladu znenia „ak je to potrebné a vhodné“. (3) Zahrnúť do odôvodnenia 13 návrhu odkaz na bezpečnostné ustanovenia článku 91 kapitoly IX EUDPR. (4) Prepojiť lehoty pre uchovávanie údajov s lehotami pre uchovávanie údajov, ktoré sú už stanovené v článku 29 nariadenia o Eurojuste. (5) Objasniť vzťah medzi novozavedeným článkom 80 ods. 8 nariadenia o Eurojuste a článkom 90 EUDPR.

V Bruseli 13. mája 2022 Wojciech Rafał WIEWIÓROWSKI

(1) Nariadenie Európskeho parlamentu a Rady (EÚ) 2018/1727 zo 14. novembra 2018 o Agentúre Európskej únie pre justičnú spoluprácu v trestných veciach (Eurojust) a o nahradení a zrušení rozhodnutia Rady 2002/187/SVV (Ú. v. EÚ L 295, 21.11.2018, s. 138).

(2) Návrh nariadenia Európskeho parlamentu a Rady, ktorým sa mení nariadenie Európskeho parlamentu a Rady (EÚ) 2018/1727 a rozhodnutie Rady 2005/671/SVV, pokiaľ ide o digitálnu výmenu informácií v prípadoch terorizmu, COM(2021) 757 final, 1. decembra 2021.

(3) V súvislosti s týmto návrhom vydal EDPS svoje formálne pripomienky 26. januára 2022.

(4) Pozri dôvodovú správu k návrhu, COM(2022) 187 final, s. 2.